Nuuskommentaar: SA uitgedruk in (druip-)syfersPres. Jacob Zuma tydens die Jeugdagvieringe in Ventersdorp (2017) Foto: @PresidencyZA, Twitter Die bekendmaking van die jongste syfers oor plaasaanvalle deur AfriForum en die TLU-SA het skokgolwe deur die land gestuur. Maar dit was nie ál skokkende syfers waarmee Suid-Afrikaners hard tussen die oë geslaan is nie. Suid-Afrika is nie die enigste land waar syfers nie mooi in plek wil val nie – die magtige VSA se ekonomie blink nie altyd so mooi nie, en hoewel Suid-Afrika gereeld die plek inneem as die wêreld se verkragtingshoofsetel, kon hy dieselfde “status” nog nie met moorde oor die algemeen bereik nie. Dieselfde geld vir korrupsie, waar baie lande statisties meer korrup as Suid-Afrika is. Dit is egter die wye front waaroor Suid-Afrika bedenklike syfers oplewer. Met die jongste plaasaanvalsyfers blyk dit dat 2017 die jaar met die hoogste aantal plaasaanvalle en -moorde kan word. By die halfpadmerk vanjaar was daar reeds 246 plaasaanvalle, en 47 plaasmoorde. Die syfers vir die ganse 2016 was 369 plaasaanvalle en 72 plaasmoorde. Geen wonder nie dr. Pieter Groenewald, leier van die Vryheidsfront Plus, meen dié syfers dui daarop dat die polisie se onderneming om dié soort misdaad as ŉ prioriteit te hanteer, nie in die praktyk uitgevoer word nie. Soos gebruiklik het van die plaasaanvalle met die grootste wreedheid gepaard gegaan. Groenewald sê in die onlangse aanval by Wolmaransstad waar die boere self die aanvallers aangekeer het, was daar selfs ŉ lid van die polisie onder die beskuldigdes. Hy sê dit beteken die polisie slaag nie daarin om misdadige elemente in eie geledere te verwyder nie ten spyte van die minister van polisie, Fikile Mbalula, se onderneming om dit te doen. Die VF Plus meen ook die feit dat geestesgesondheid besig is om MIV/vigs as siekte wat mediese hulp benodig verby te steek, aan die land se ekonomiese toestande te wyte kan wees. Dit blyk dat depressie en ander verwante toestande die grootste deel van die probleem uitmaak, en daar word bereken dat die ekonomiese impak hiervan in terme van produktiwiteit, tans tussen R12 en R16 miljard per jaar beloop. Navorsing van die London School of Economics oor die verskillende faktore wat ŉ effek op mense se lewensgenietinge het, toon aan dat dit veel makliker is om ŉ liefdesteleurstelling of die dood van ŉ geliefde te verwerk as werkverlies. Maroela Media het reeds oor die verskynsel geskryf dat die trauma wat met plaasaanvalle beleef word, baie dieper as gewone trauma strek en as viktimologie bekend staan. Lees gerus hier. Wat egter ook tot ’n gemoedstoestand bydra is die byna daaglikse nuus via die #GuptaLeaks oor miljarde rande staatsgeld wat glo ŉ weg na die Guptas gevind het, maar dat daar nog byna niks gedoen is om ondersoeke met die oog op vervolging te begin nie. Die verstommendste is die bedrae wat genoem word – miljarde in bykans elke verdagte transaksie, en R30 miljoen vir ’n troue. Gelukkig gebeur daar nie niks nie. Verskeie burgerlike organisasies, waaronder Outa, werk nou saam om die staatskaping uit die weg te ruim. Politieke partye kan ook nie voorbly nie – vandag gaan die DA byvoorbeeld kriminele klagte teen die munisipale bestuurder van Mangaung lê oor die talle Bloemfonteinse strate waar die riool afloop, maar niks aan gedoen word nie. Daar was vanjaar selfs ongelukke waar voertuie vroegoggende op die geysde riool gegly het. Ja, met presies dieselfde spelling, maar anders uitgespreek, beteken Mangaung dan nie meer die plek van groot katte nie, maar “die plek wat stink.” Nogal ironies. En pres. Jacob Zuma meen hy vaar goed as president, maar nou ja, hy het hom ook al bewys as iemand wat moeilikheid het met syfers, veral lang syfers. Soos wat van die threehundred eleventy hundred and sixty million se droogtehulpgeld geword het? Of tel dit nie as dit nie miljarde rande beloop nie?